Mazda Xedos 9

Το Mazda Xedos 9 ήταν ένα μεσαίο πολυτελές σεντάν αυτοκίνητο της κατηγορίας E, που κατασκευάστηκε από την ιαπωνική αυτοκινητοβιομηχανία Mazda, από τα μέσα του 1993 έως τον Δεκέμβριο του 2002.

 Ονομασίες και διαθεσιμότητα 

Το μοντέλο παρουσιάστηκε στο Διεθνές Σαλόνι Αυτοκινήτου του Φρανκφούρτης τον Σεπτέμβριο του 1993 και άρχισε να εισάγεται σταδιακά, αναλόγως με τη χώρα. Ενδεικτικώς, στη Γερμανία κυκλοφόρησε για πρώτη φορά τον Νοέμβριο του 1993 και στη Γαλλία έφτασε τον Μάρτιο του 1994. Σε όλα τα κράτη της Ευρώπης διατέθηκε πάντα, μέχρι τη λήξη της παραγωγής του, ως Mazda Xedos 9.

Αντιθέτως, στη Βόρεια Αμερική έφτασε μέσα στο 1994, ως μοντέλο της σεζόν (model year) του 1995, και κυκλοφόρησε ως Mazda Millenia. Ειδικότερα στην ήπειρο αυτή, αντικατέστησε το Mazda 929, το οποίο διακόπηκε οριστικά το 1994 στον Καναδά και το 1995 στις ΗΠΑ, στον ρόλο του κορυφαίου μοντέλου της εταιρείας.

Στην Ιαπωνία κυκλοφόρησε αρχικά, το 1993, ως Eunos 800, αλλά με την ανανέωση του 1996 μετονομάστηκε σε Mazda Eunos 800 και το 1997 μετονομάστηκε σε Mazda Millenia, υιοθετώντας έτσι την αμερικανική ονομασία, λόγω του ότι η Mazda απέσυρε την θυγατρική υπο-εταιρεία πολυτελείας Eunos (η οποία διατέθηκε μεταξύ του 1989 και του 1996).

Αρχικά, υπήρξαν σχέδια να κυκλοφορήσει και σε μια ακόμα πολυτελέστερη εκδοχή, ως Amati 500, στα πλαίσια της εισαγωγής της Amati, μια προτεινόμενη μάρκα πολυτελείας που ανακοινώθηκε από τη Mazda τον Αύγουστο του 1991. Είχε προγραμματιστεί να ξεκινήσει στα τέλη του 1993 στη Βόρεια Αμερική, ως ανταγωνιστής των ιαπωνικών πολυτελών αυτοκινήτων Acura, Infiniti και Lexus, καθώς και αμερικανικών και ευρωπαϊκών πολυτελών οχημάτων. Ωστόσο, όταν η ιαπωνική οικονομία κατέρρευσε στις αρχές του 1992, η Mazda αντιμετώπισε έλλειψη ρευστότητας και δεν ήταν σε θέση να ολοκληρώσει την ανάπτυξη της μάρκας. Ως αποτέλεσμα, η Mazda ανακοίνωσε την ακύρωση της μάρκας Amati τον Οκτώβριο του 1992.

 Εμπορική πορεία και λόγοι διακοπής 

Πρακτικώς, το Xedos 9 είχε τον ρόλο του κορυφαίου μοντέλου της Mazda και είχε αντίστοιχες εξωτερικές διαστάσεις με τη BMW Σειρά 5, στοχεύοντας να την ανταγωνιστεί. Αντιθέτως, το συγγενικό αλλά μικρότερο Mazda Xedos 6 είχε σχεδιαστεί με σκοπό να ανταγωνιστεί τη BMW Σειρά 3, με την οποία είχε αντίστοιχες εξωτερικές διαστάσεις. Τελικώς όμως, οι πωλήσεις και των δύο μοντέλων ήταν πολύ κατώτερες των προσδοκιών και ειδικά μάλιστα του Xedos 9 εξαιρετικά χαμηλές, με αποτέλεσμα να μην υπάρξει διάδοχος για κανένα από τα Xedos 6 και Xedos 9.

Ειδικότερα το Xedos 9 υπέστη μία ελαφρά ανανέωση στα μέσα του 1999, με λευκά μπροστινά φλας, νέο τιμόνι και λίγο διαφορετικά πίσω φώτα. Μία ακόμα ανανέωση έλαβε χώρα τον Οκτώβριο του 2000, για τη σεζόν (model year) του 2001 (όλες οι ανανεώσεις του, έγιναν σε όλες τις αγορές όπου διατέθηκε), με εντονότερες αλλαγές, ιδίως στο μπροστινό μέρος, με νέους προβολείς, μεγαλύτερη γρίλια ψυγείου και αλλαγμένη μπροστινή ποδιά και προφυλακτήρα. Επιπλέον, εισήχθησαν διαφορετικά χρώματα στην παλέτα της εξωτερικής βαφής και το σαλόνι βελτιώθηκε ελαφρά, αποκτώντας και ένα νέο προαιρετικό σύστημα δορυφορικής πλοήγησης.

Ωστόσο, οι πωλήσεις του ήταν εξ αρχής ελάχιστες και παρά τις διαρκείς ανανεώσεις δεν σημείωσαν καμία απολύτως βελτίωση. Τελικώς, το Xedos 9 / Millenia αποσύρθηκε από την παραγωγή τον Δεκέμβριο του 2002, λόγω μηδαμινής εμπορικής απήχησης, ιδίως στις εξαγωγικές αγορές. Ενδεικτικώς, παρουσιάζονται οι ετήσιες πωλήσεις του στη Γαλλία:

 Έτος Πωλήσεις 1994 126 1995 92 1996 52 1997 30 1998 20 1999 16 2000 4 2001 14 2002 3 Σύνολο 357

 Δείτε επίσης 
 Mazda Xedos 6

 Αναφορές 

 Βιβλιογραφία 

 Joachim Kuch: Mazda seit 1920, pp. 158–161.

 Εξωτερικοί σύνδεσμοι 
 Mazda Xedos 9 (TA-series) versions & types
 2001 Mazda Xedos 9 specifications

Κατηγορία:Μοντέλα Mazda
Κατηγορία:Μεσαία αυτοκίνητα
Κατηγορία:Αυτοκίνητα πολυτελείας